**Πανεπιστήμιο Κρήτης**

**Σχολή Επιστημών Αγωγής**

**Παιδαγωγικό Τμήμα Προσχολικής Εκπαίδευσης**

**Μάθημα: Διδακτική Μεθοδολογία των Κοινωνικών Σπουδών Διδάσκων: Βασίλειος Οικονομίδης**

**Θέμα: Μέσα Μεταφοράς**

**Δευτέρα**

**Θέμα επεξεργασίας: Είδη Μέσων Μεταφοράς**

**1η δραστηριότητα**

Μαθησιακή περιοχή 1: Παιδί και γλώσσα

Ενότητα: Γραφή και Γραπτή Έκφραση

Μαθησιακή περιοχή 2: Παιδί και περιβάλλον

Ενότητα: Ανθρωπογενές περιβάλλον και αλληλεπίδραση

Στόχος: Να κατανοήσουν τα παιδιά τη σημασία της γραφής ως επικοινωνίας, ανάπτυξης ιδεών, μεταφοράς πληροφοριών και ως πηγής ευχαρίστησης και απόλαυσης. Και σε αυτό συμβάλλει η ενεργός συμμετοχή των παιδιών στη «δημιουργία» δικών τους κειμένων με υπαγόρευση στον εκπαιδευτικό. Ακόμα, να γνωρίσουν βασικούς κανόνες κυκλοφοριακής αγωγής και να αντιληφθούν τη συμβολή των μέσων μεταφοράς και επικοινωνίας στη μετακίνηση και επικοινωνία των ανθρώπων, στη μεταφορά προϊόντων και την ανταλλαγή ιδεών.

Υλικά που χρησιμοποιήθηκαν: χαρτί του μέτρου και μαρκαδόροι

**Επεξεργασία δραστηριότητας:** Η νηπιαγωγός μαζεύει τα παιδιά στην «παρεούλα» και αρχίζει να συζητάει μαζί τους το θέμα επεξεργασίας, δηλαδή τα μέσα μεταφοράς. Χωρίζει τα μέσα σε τρεις μεγάλες κατηγορίες: αέρα, θάλασσας και ξηράς. Κάθε παιδί λέει στην εκπαιδευτικό τη γνώμη του στην ερώτηση «Γιατί χρησιμοποιούμε τα μέσα μεταφοράς;», και εκείνη τα καταγράφει. Οι απόψεις είναι πολλές. Για ταξίδια, για ασφάλεια, για άνεση, ταχύτητα, για να πηγαίνουμε στη δουλεία, στο σχολείο, στη θάλασσα και λοιπά.

**2η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Εικαστικά

Στόχοι: Να «πειραματίζονται» με διάφορα υλικά και χρώματα. Να μαθαίνουν ή να επινοούν διάφορες τεχνικές και να τις εφαρμόζουν για να σχεδιάζουν και να ζωγραφίζουν.

Να χρησιμοποιούν με πολλούς τρόπους διάφορα υλικά για να κάνουν μικροκατασκευές.

Υλικά που χρησιμοποιήθηκαν: χάρτινος κύλινδρος από χαρτί υγείας, καπάκια από μπουκάλι, σημαιάκια από οδοντογλυφίδες και τέμπερες.

**Επεξεργασία δραστηριότητας:** Τα παιδιά κατασκευάζουν αυτοκινητάκια με τους χάρτινους κυλίνδρους για τον κορμό, τα καπάκια για τις ρόδες και τα χάρτινα σημαιάκια στερεωμένα σε οδοντογλυφίδες για διακόσμηση. Στη συνέχεια τα χρωματίζουν με τις τέμπερες.

**3η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Φυσική Αγωγή

Μαθησιακή περιοχή 2: Παιδί και περιβάλλον

Ενότητα: Ανθρωπογενές περιβάλλον και αλληλεπίδραση

Στόχοι: Να αναπτύσσουν την κινητικότητα τους και να αποδέχονται την τήρηση ορισμένων κανόνων ασφαλείας και να χειρίζονται κατάλληλα το εκπαιδευτικό υλικό. Ακόμα, να γνωρίσουν βασικούς κανόνες κυκλοφοριακής αγωγής και να αντιληφθούν τη συμβολή των μέσων μεταφοράς και επικοινωνίας στη μετακίνηση και επικοινωνία των ανθρώπων, στη μεταφορά προϊόντων και την ανταλλαγή ιδεών.

Υλικά που χρησιμοποιήθηκαν: καρέκλες και χαρτόνι κόκκινο και πράσινο.

**Επεξεργασία δραστηριότητας:** Η νηπιαγωγός τοποθετεί τα παιδιά καθισμένα σε καρέκλες ανά δυάδες και το ένα ζευγάρι πίσω από το άλλο. Ένα παιδί είναι μόνο του μπροστά στο ρόλο του οδηγού. Όταν ο οδηγός στρίβει τον κορμό του δεξιά οι επιβάτες πρέπει να ακολουθήσουν. Αντίστοιχα και προς τα αριστερά. Όταν τα παιδιά κατακτήσουν αυτό το σημείο του παιχνιδιού προσθέτουμε και φανάρια, δηλαδή δυο χαρτόνια κομμένα στρογγυλά σε πράσινο και κόκκινο χρώμα που αντιπροσωπεύουν του φωτεινούς σηματοδότες.

**4η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Δραματική τέχνη

Στόχοι: Να εκφράζονται με το ελεύθερο δραματικό παιχνίδι, να αναπτύσσουν τη δημιουργικότητα τους, να γνωρίζουν τον εαυτό τους και τον κόσμο. Ακόμα, να εκφράζονται με τον αυτοσχεδιασμό και τη μίμηση.

Υλικά που χρησιμοποιήθηκαν: διάφορα υφάσματα και χάρτινα αντικείμενα

**Επεξεργασία δραστηριότητας:** Τα παιδιά με την βοήθεια της νηπιαγωγού κάνουν δραματοποίηση του γνωστού μύθου «Δαίδαλος και Ίκαρος», αφού πρώτα έχει προηγηθεί η ανάγνωση του παραμυθιού. Τα παιδιά εφοδιάζονται με διάφορα χρωματιστά υφάσματα και χάρτινες κατασκευές όπως στέμματα και λοιπά. Επεξεργάζονται όλα τα υλικά που διαθέτει το νηπιαγωγείο και τα εκμεταλλεύονται για την εξέλιξη του μύθου.

**5η δραστηριότητα**

Μαθησιακή Περιοχή 1: Παιδί δημιουργία και έκφραση

Ενότητα: Φυσική Αγωγή

Μαθησιακή Περιοχή 2: Παιδί και περιβάλλον

Ενότητα: Ανθρωπογενές περιβάλλον και αλληλεπίδραση

Στόχοι: Να αναπτύσσουν τη σωματική τους δραστηριότητα και να προάγουν την υγεία τους και να αποδέχονται την τήρηση ορισμένων κανόνων ασφαλείας και να χειρίζονται κατάλληλα το εκπαιδευτικό υλικό. Ακόμα, να γνωρίσουν βασικούς κανόνες κυκλοφοριακής αγωγής και να αντιληφθούν τη συμβολή των μέσων μεταφοράς και επικοινωνίας στη μετακίνηση και επικοινωνία των ανθρώπων, στη μεταφορά προϊόντων και την ανταλλαγή ιδεών.

Υλικά που χρησιμοποιήθηκαν: στεφάνια γυμναστικής

**Επεξεργασία δραστηριότητας:** Τα παιδιά βγαίνουν στο προαύλιο και χωρίζονται σε δυο ομάδες: τους «οδηγούς» και τους «πεζούς». Οι «οδηγοί» κρατούν στεφάνια που χρησιμοποιούνται ως «τιμόνια». Αρχικά τα παιδιά κινούνται ελεύθερα στο χώρο χωρίς κανονισμούς. Ακολουθεί, όμως, η συζήτηση «Τι θα γινόταν αν όλα αυτά συνέβαιναν στ’ αλήθεια;» Τα παιδιά προβληματίζονται σχετικά με την κυκλοφοριακή αγωγή και πλέον στο παιχνίδι προστίθενται κανόνες, όπως: οι πεζοί πάνε μόνο στο πεζοδρόμιο και τα αυτοκίνητα μόνο στο δρόμο, οι πεζοί πρέπει να ακολουθούν τις διαβάσεις για να περάσουν το δρόμο απέναντι και λοιπά.

**Τρίτη**

**Θέμα επεξεργασίας: Σήματα οδικής κυκλοφορίας**

**1η δραστηριότητα**

Μαθησιακή Περιοχή 1: Παιδί και γλώσσα

Ενότητα: Προφορική επικοινωνία, Ανάγνωση

Στόχοι: Να βελτιώνουν και να εμπλουτίζουν τον προφορικό τους λόγο, να αναγνωρίζουν οικείες λέξεις στο περιβάλλον και μέσα σε κείμενα

Υλικά που χρησιμοποιήθηκαν: καρτέλες με φράσεις

**Επεξεργασία δραστηριότητας:** Τα παιδιά κάθονται στην «παρεούλα» και η νηπιαγωγός παρουσιάζει καρτέλες με διάφορες φράσεις της καθημερινής ζωής που σχετίζονται με τα μέσα μεταφοράς. Για παράδειγμα « τρέχει η γλώσσα του ροδάνι», «του έκανε τη ζωή ποδήλατο» και λοιπά. Στη συνέχεια γίνεται ανάλυση των φράσεων αυτών και τα παιδιά κάνουν το συσχετισμό με το θέμα επεξεργασίας.

**2η δραστηριότητα**

Μαθησιακή Περιοχή 1: Παιδί και γλώσσα

Ενότητα: Προφορική επικοινωνία, Ανάγνωση

Στόχοι: Να βελτιώνουν και να εμπλουτίζουν τον προφορικό τους λόγο, να αναγνωρίζουν οικείες λέξεις στο περιβάλλον και μέσα σε κείμενα

Υλικά που χρησιμοποιήθηκαν: Καρτέλες με αινίγματα

**Επεξεργασία δραστηριότητας:** Η νηπιαγωγός παρουσιάζει στα παιδιά αινίγματα σχετικά με τα μέσα μεταφοράς όπως:

«Τσούφου- τσούφου

Κάτι φεύγει

Μ’ ένα γρήγορο ρυθμό

Σε σίδερα επάνω τρέχει

Πάει ταξίδι μακρινό.

Τι είναι;»

Και

«Ζώνη άσπρη στη μέση

Και γάντι λευκό

Στο κεφάλι καπέλο

Και τι σώμα στητό!

Στη μέση του δρόμου τα χέρια κινεί,

Πεζούς και αμάξια αυτός οδηγεί.

Τι είναι;»

**3η δραστηριότητα**

Μαθησιακή περιοχή 1: Παιδί και γλώσσα

Ενότητα: Ανάγνωση

Στόχοι: να υιοθετούν βασικές συμβάσεις ανάγνωσης του αλφαβητικού συστήματος γραφής, να ακούν και να κατανοούν μια διήγηση, ένα κανόνα παιχνιδιού ή άλλα απλά κείμενα που κάποιος τους διαβάζει φωναχτά

Υλικά που χρησιμοποιήθηκαν: το παραμύθι «Ο κύριος ΚΟΚ»

**Επεξεργασία δραστηριότητας:** Η νηπιαγωγός διαβάζει στην «παρεούλα» το παραμύθι «Ο κύριος ΚΟΚ» και κάνει στα παιδιά ερωτήσεις κατανόησης. Το παραμύθι σχετίζεται με την ορθή κυκλοφοριακή αγωγή και ωθεί τα παιδιά να θέσουν τις δικές τους ερωτήσεις.

**4η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Εικαστικά

Μαθησιακή περιοχή 2: Παιδί και περιβάλλον

Ενότητα: Ανθρωπογενές περιβάλλον και αλληλεπίδραση

Στόχοι: να «πειραματίζονται» με διάφορα υλικά και χρώματα, να μαθαίνουν ή να επινοούν διάφορες τεχνικές και να τις εφαρμόζουν για να σχεδιάζουν και να ζωγραφίζουν, να σχεδιάζουν διάφορα είδη γραμμών και περιγραμμάτων και να συνθέτουν διάφορα σχήματα και μορφές και να χρησιμοποιούν με διάφορους τρόπους διάφορα υλικά για να κάνουν μικροκατασκευές. Ακόμα, να αντιληφθούν τη συμβολή των μέσων μεταφοράς και επικοινωνίας στη μετακίνηση και επικοινωνία των ανθρώπων, στη μεταφορά προϊόντων και την ανταλλαγή ιδεών.

Υλικά που χρησιμοποιήθηκαν: χαρτί, καλαμάκια, πλαστελίνη, καπάκια από μπουκάλι και τέμπερες

**Επεξεργασία δραστηριότητας:** Τα παιδιά κατασκευάζουν τα δικά τους σήματα οδικής κυκλοφορίας ζωγραφίζοντας τα πάνω σε χαρτί, το οποίο στερεώνουν με συρραπτικό σε ένα καλαμάκι. Το καλαμάκι με τη σειρά του τοποθετείται μέσα στο πλαστικό καπάκι που έχουμε γεμίσει με πλαστελίνη και το χρωματίζουμε. Ακόμα τα παιδιά ζωγραφίζουν σε κόλλες Α4 διάφορα σήματα οδικής κυκλοφορίας, όπως STOP, αναγκαστική πορεία και λοιπά και τα τοποθετούν στις διάφορες γωνιές της τάξης. Για παράδειγμα, στη γωνιά βιβλιοθήκης τοποθετείται ένα STOP με την περιγραφή «STOP στη φασαρία» και πάνω από τις βρύσες τοποθετείται το βέλος της αναγκαστικής πορείας με την περιγραφή «Πάντα πλένουμε τα χέρια μας πριν το φαγητό».

**5η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Δραματική τέχνη

Στόχοι: να εξοικειώνονται με τις τεχνικές του κουκλοθέατρου και του θεάτρου σκιών, να «παίζουν» δημιουργικά με τις κούκλες και τις μαριονέτες

Υλικά που χρησιμοποιήθηκαν: κουκλοθέατρο

**Επεξεργασία δραστηριότητας:** Τα παιδιά παρακολουθούν τη δραματοποίηση μέσω κουκλοθέατρου του παραμυθιού που διάβασαν νωρίτερα «Ο κύριος ΚΟΚ». Θέτουν στη νηπιαγωγό τα ερωτήματα τους και η δραστηριότητα λειτουργεί ως αξιολόγηση.

**Τετάρτη**

**Θέμα επεξεργασίας: Παγκόσμια ημέρα χωρίς αυτοκίνητο (22/9)**

**1η δραστηριότητα**

Μαθησιακή περιοχή 1: Παιδί και γλώσσα

Ενότητα: Ανάγνωση

Στόχοι: να υιοθετούν βασικές συμβάσεις ανάγνωσης του αλφαβητικού συστήματος γραφής, να ακούν και να κατανοούν μια διήγηση, ένα κανόνα παιχνιδιού ή άλλα απλά κείμενα που κάποιος τους διαβάζει φωναχτά, να εντοπίζουν τον τίτλο, το συγγραφέα και άλλα στοιχεία του βιβλίου

Υλικά που χρησιμοποιήθηκαν: το ποίημα του Οδυσσέα Ελύτη «Η ποδηλάτισσα»

**Επεξεργασία δραστηριότητας:** Με αφορμή την παγκόσμια ημέρα χωρίς αυτοκίνητο, η νηπιαγωγός συγκεντρώνει τα παιδιά στην «παρεούλα» και τους διαβάζει το ποίημα του Οδυσσέα Ελύτη «Η ποδηλάτισσα»:

Το δρόμο πλάι στη θάλασσα
περπάτησα που `κανε κάθε
μέρα η ποδηλάτισσα.

Βρήκα τα φρούτα που `χε
στο πανέρι της, το δαχτυλίδι
που `πεσε απ’ το χέρι της.

Βρήκα το κουδουνάκι και το
σάλι της, τις ρόδες,
το τιμόνι, το πεντάλι της.

Τη ζωνη της, τη βρήκα σε
μιαν άκρη, μια πέτρα διάφανη
που `μοιαζε με δάκρυ.

Τα μάζεψα ένα ένα και τα
κράτησα κι έλεγα πού `ναι
πού `ναι η ποδηλάτισσα.

Την είδα να περνά πάνω
απ’ τα κύματα, την άλλη μέρα
πάνω από τα μνήματα.

Την τρίτη νύχτωσ’ έχασα
τ’ αχνάρια της, στους ουρανούς
άναψαν τα φανάρια της.

Στη συνέχεια ακολουθούν ερωτήσεις κατανόησης του ποιήματος όπως:

«Τι οδηγούσε η κοπέλα;»

«Ποιος είναι ο ποιητής;»

«Τι έπεσε από το δάχτυλο της ποδηλάτισσας;»

«Ο δρόμος που πήγαινε ήταν πλάι…» και λοιπά.

**2η δραστηριότητα**

Μαθησιακή περιοχή 1: Παιδί και γλώσσα

Ενότητα: Γραφή και γραπτή έκφραση

Μαθησιακή περιοχή 2: Παιδί και μαθηματικά

Στόχοι: τα παιδιά πρέπει να υποστηριχθούν στην προσπάθεια τους: να κρατούν ένα μολύβι, ένα στυλό διαρκείας, μια κιμωλία με τρόπο αποτελεσματικό και να μπορούν να τα χρησιμοποιούν παίρνοντας τη σωστή σωματική στάση και ακόμα να γράφουν το όνομα τους στις εργασίες τους με κεφαλαία ή και πεζά γράμματα. Να οργανώνουν και να επεκτείνουν τις γνώσεις τους σχετικά με τους αριθμούς και να εκτελούν απλές μαθηματικές πράξεις

Υλικά που χρησιμοποιήθηκαν: ένα φύλλο εργασίας με τα μέσα μεταφοράς

**Επεξεργασία δραστηριότητας:** Η νηπιαγωγός μοιράζει στα παιδιά ένα φύλλο εργασίας στο οποίο υπάρχουν εικόνες από αυτοκίνητα, πλοία και τρένα. Τα παιδιά πρέπει να καταμετρήσουν πόσες εικόνες του ίδιου είδους υπάρχουν και να καταγράψουν τον αριθμό στο αντίστοιχο τετραγωνάκι του αυτοκινήτου, του πλοίου και του αεροπλάνου.

**3η δραστηριότητα**

Μαθησιακή Περιοχή 1: Παιδί δημιουργία και έκφραση

Ενότητα: Εικαστικά

Σκοποί: Να «πειραματίζονται» με διάφορα υλικά και χρώματα, να μαθαίνουν ή να επινοούν διάφορες τεχνικές και να τις εφαρμόζουν για να σχεδιάζουν και να ζωγραφίζουν

Υλικά που χρησιμοποιήσαμε: χαρτί του μέτρου και τέμπερες

**Επεξεργασία δραστηριότητας:** Τα παιδιά φαντάζονται μια μέρα χωρίς αυτοκίνητο. Πώς θα ήταν; Πού θα πηγαίναμε; Πώς θα μετακινούμασταν; Ζωγραφίζουν τις σκέψεις τους σε χαρτί του μέτρου το οποίο τοποθετείται έξω από το σχολείο με ένα οικολογικό μήνυμα για να το βλέπουν οδηγοί και πεζοί.

**4η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Εικαστικά

Στόχοι: Να «πειραματίζονται» με διάφορα υλικά και χρώματα, να μαθαίνουν ή να επινοούν διάφορες τεχνικές και να τις εφαρμόζουν για να σχεδιάζουν και να ζωγραφίζουν

 Υλικά που χρησιμοποιήσαμε: χρωματιστά χαρτόνια κάνσον και κηρομπογιές

**Επεξεργασία δραστηριότητας:** Δημιουργούμε με τα παιδιά ατομικές προσκλήσεις για να δώσουν στους γονείς τους. Σκοπός είναι η ενεργοποίηση των γονιών στην προσπάθεια μας να εμφυσήσουμε στα παιδιά το οικολογικό πνεύμα. Στην πρόσκληση καλούμε τους γονείς να φέρουν τα παιδιά τους την επόμενη μέρα στο σχολείο με τα πόδια ή με ποδήλατο.

**5η δραστηριότητα**

Μαθησιακή περιοχή 1: Παιδί και γλώσσα

Ενότητα: Προφορική επικοινωνία (ομιλία και ακρόαση)

Μαθησιακή περιοχή 2: Παιδί και περιβάλλον

Ενότητα: Ανθρωπογενές περιβάλλον και αλληλεπίδραση

Στόχοι: να διηγούνται/ αφηγούνται, να συμμετέχουν σε συζητήσεις και να χρησιμοποιούν στοιχειώδη επιχειρηματολογία και να βελτιώνουν και να εμπλουτίζουν τον προφορικό τους λόγο. Ακόμα, να γνωρίσουν βασικούς κανόνες κυκλοφοριακής αγωγής και να αντιληφθούν τη συμβολή των μέσων μεταφοράς και επικοινωνίας στη μετακίνηση και επικοινωνία των ανθρώπων, στη μεταφορά προϊόντων και την ανταλλαγή ιδεών.

Υλικά που χρησιμοποιήσαμε: -

**Επεξεργασία δραστηριότητας:** Η νηπιαγωγός μαζεύει τα παιδιά στην «παρεούλα» και συζητάει μαζί τους γιατί πρέπει να προτιμάει κανείς το ποδήλατο και τα μέσα μαζικής μεταφοράς αντί του αυτοκινήτου ή της μοτοσικλέτας. Εξηγεί και προβληματίζει τα παιδιά για το φαινόμενο του θερμοκηπίου και άλλα οικολογικά προβλήματα της εποχής μας. Τα παιδιά θέτουν τυχόν ερωτήσεις.

**6η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Δραματική τέχνη

Στόχοι: να εκφράζονται με το δημιουργικό δράμα και να αναπτύσσουν τη γλώσσα, να καλλιεργούν την επικοινωνία και να αξιοποιούν στο πλαίσιο των δυνατοτήτων τους την τεχνολογία, να εκφράζονται με τον αυτοσχεδιασμό και τη μίμηση και να επιλέγουν και να χρησιμοποιούν δημιουργικά διάφορα υλικά.

Υλικά που χρησιμοποιήσαμε: διάφορα υφάσματα και χάρτινες κατασκευές

**Επεξεργασία δραστηριότητας:** Μετά τη συζήτηση που προηγήθηκε με τη νηπιαγωγό σχετικά με την ημέρα χωρία αυτοκίνητο, τα παιδιά δραματοποιούν μια τέτοια μέρα χρησιμοποιώντας υλικά που βρίσκονται στο χώρο του νηπιαγωγείου.

 **Πέμπτη**

**Θέμα επεξεργασίας: Αεροπλάνο**

**1η δραστηριότητα**

Μαθησιακή περιοχή 1: Παιδί και γλώσσα

Ενότητα: Προφορική επικοινωνία (ομιλία και ακρόαση)

Μαθησιακή Περιοχή 2: Παιδί και περιβάλλον

Ενότητα: Ανθρωπογενές περιβάλλον και αλληλεπίδραση

Στόχοι: Να βελτιώνουν και να εμπλουτίζουν τον προφορικό τους λόγο και να αναπτύσσουν ενδιαφέρον για ιστορικά γεγονότα, προβλήματα και διλήμματα ανθρώπων διαφορετικών εποχών

Υλικά που χρησιμοποιήσαμε: προτζέκτορας και πίνακας προβολής

**Επεξεργασία δραστηριότητας:** Η νηπιαγωγός συγκεντρώνει τα παιδιά στην «παρεούλα» και αρχίζουν να συζητάνε για την ιστορία των μέσων μεταφοράς από τα παλαιότερα μέσα έως και σήμερα. Η συζήτηση επικεντρώνεται στο αεροπλάνο και μάλιστα στο πρώτο αεροπλάνο, το ορνιθόπτερο, που κατασκευάστηκε από τον Leonardo da Vinci. Στη συνέχεια γίνεται προβολή σχετικών εικόνων στον προτζέκτορα για την καλύτερη κατανόηση των παιδιών.

**2η δραστηριότητα**

Μαθησιακή περιοχή 1: Παιδί και γλώσσα

Ενότητα: Γραφή και γραπτή έκφραση

Μαθησιακή περιοχή 2: Παιδί και μαθηματικά

Στόχοι: τα παιδιά πρέπει να υποστηριχθούν στην προσπάθεια τους: να κρατούν ένα μολύβι, ένα στυλό διαρκείας, μια κιμωλία με τρόπο αποτελεσματικό και να μπορούν να τα χρησιμοποιούν παίρνοντας τη σωστή σωματική στάση και ακόμα να γράφουν το όνομα τους στις εργασίες τους με κεφαλαία ή και πεζά γράμματα. Επίσης, να διατυπώνουν απορίες ή να θέτουν προβλήματα, να επιλέγουν ή να παράγουν κατάλληλο για την επίλυση των προβλημάτων υποστηρικτικό υλικό και να οργανώνουν και να επεκτείνουν τις γνώσεις τους σχετικά με τους αριθμούς.

Υλικά που χρησιμοποιήσαμε: φύλλο εργασίας

**Επεξεργασία δραστηριότητας:** Κάθε παιδί παίρνει ένα φύλλο εργασίας στο οποίο είναι ζωγραφισμένα διάφορα μέσα μεταφοράς, όπως αυτοκίνητο, πλοίο, αεροπλάνο, ελικόπτερο και λοιπά. Τα παιδιά πρέπει να χρωματίσουν τα μέσα εκείνα με τα οποία έχουν ταξιδέψει και στη συνέχεια να καταμετρήσουν πόσα από το κάθε είδος υπάρχουν. Δηλαδή, πόσα από τα αναγραφόμενα μέσα μεταφοράς συναντάμε στην ξηρά, πόσα στη θάλασσα και πόσα στον αέρα.

**3η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Εικαστικά

Στόχοι: να παρατηρούν και να προσπαθούν να ερμηνεύσουν το φυσικό και ανθρωπογενές περιβάλλον με πολλούς τρόπους και χρησιμοποιώντας ποικίλα υλικά, να «πειραματίζονται» με διάφορα υλικά και χρώματα, να μαθαίνουν ή να επινοούν διάφορες τεχνικές και να τις εφαρμόζουν για να σχεδιάζουν και να ζωγραφίζουν και να δημιουργούν αιωρούμενα αντικείμενα (μόμπιλς)

Υλικά που χρησιμοποιήθηκαν: χάρτινος κύλινδρος από χαρτί κουζίνας, χρωματιστά χαρτόνια κάνσον, ξυλάκια από παγωτό και τέμπερες

**Επεξεργασία δραστηριότητας:** Κάθε παιδί φτιάχνει ένα αεροπλανάκι με τον κύλινδρο του χαρτιού για κορμό, χαρτόνια κάνσον κομμένα τριγωνικά ως φτερά και τα ξυλάκια του παγωτού ως έλικες. Στη συνέχεια βάφουμε με τέμπερες τον κορμό και αφήνουμε να στεγνώσει. Στολίζουμε με αυτά την τάξη.

**4η δραστηριότητα**

Μαθησιακή περιοχή 1: Παιδί και γλώσσα

Ενότητα: Προφορική επικοινωνία (ομιλία και ακρόαση)

Στόχοι: να διηγούνται/ αφηγούνται, να περιγράφουν, να συμμετέχουν σε συζητήσεις και να χρησιμοποιούν στοιχειώδη επιχειρηματολογία και να βελτιώνουν και να εμπλουτίζουν τον προφορικό τους λόγο.

Υλικά που χρησιμοποιήσαμε: -

**Επεξεργασία δραστηριότητας:** Η νηπιαγωγός συγκεντρώνει τα παιδιά στην «παρεούλα» και συζητούν γιατί για κάποια ταξίδια χρησιμοποιείται μόνο το αεροπλάνο και όχι τα άλλα μέσα και το συγκρίνει με το ελικόπτερο. Θέτει τα ερωτήματα: «Έχετε ταξιδέψει ποτέ με αεροπλάνο;» «Έχετε δει ποτέ ελικόπτερο;» «Ποια είναι η διαφορά τους;»

**5η δραστηριότητα**

Μαθησιακή περιοχή 1: Παιδί και γλώσσα

Ενότητα: Γραφή και γραπτή έκφραση

Στόχοι: τα παιδιά πρέπει να υποστηριχθούν στην προσπάθεια τους: να κρατούν ένα μολύβι, ένα στυλό διαρκείας, μια κιμωλία με τρόπο αποτελεσματικό και να μπορούν να τα χρησιμοποιούν παίρνοντας τη σωστή σωματική στάση, να (αντι)γράφουν λέξεις που εξυπηρετούν λειτουργικές ανάγκες και ανταποκρίνονται στα ενδιαφέροντα τους και να ενθαρρύνονται να γράφουν όπως μπορούν

Υλικά που χρησιμοποιήθηκαν: χαρτί και μαρκαδόροι

**Επεξεργασία δραστηριότητας:**  Τα παιδιά πρέπει να σκεφτούν λέξεις που να σχετίζονται με τη λέξη αεροπλάνο, παραδείγματος χάριν αεροσυνοδός, αερόστατο και λοιπά. Οι λέξεις χωρίζονται σε συλλαβές και ανακατεύονται και τα παιδιά πρέπει να τις βάλουν στη σωστή σειρά για να δημιουργηθεί η λέξη.

**6η δραστηριότητα**

Μαθησιακή περιοχή 1: Παιδί δημιουργία και έκφραση

Ενότητα: Εικαστικά

Στόχοι: να παρατηρούν και να προσπαθούν να ερμηνεύσουν το φυσικό και ανθρωπογενές περιβάλλον με πολλούς τρόπους και χρησιμοποιώντας ποικίλα υλικά, να «πειραματίζονται» με διάφορα υλικά και χρώματα, να μαθαίνουν ή να επινοούν διάφορες τεχνικές και να τις εφαρμόζουν για να σχεδιάζουν και να κόβουν υλικά και να κάνουν καρτεπικολλήσεις

Υλικά που χρησιμοποιήθηκαν: χαρτί μέτρου, κόλλες Α4, τέμπερες και κόλλα

**Επεξεργασία δραστηριότητας:** Τα παιδιά ζωγραφίζουν διάφορα μέσα μεταφοράς κάθε κατηγορίας (ξηράς, θάλασσας και αέρα) και τα κόβουν. Σε χαρτί μέτρου ζωγραφίζουμε ένα τοπίο που περιλαμβάνει θάλασσα, ουρανό και στεριά και πάνω εκεί κολλάμε τις ζωγραφιές των παιδιών, όπου αντιστοιχεί η καθεμιά. Χρησιμοποιούμε το κολλάζ για να στολίσουμε την αίθουσα ή την αυλή του σχολείου.

**Παρασκευή**

**Θέμα επεξεργασίας: Παλιά και σύγχρονα μέσα**

**1η δραστηριότητα**

Μαθησιακή Περιοχή 1: Παιδί και γλώσσα

Ενότητα: Προφορική επικοινωνία (ομιλία και ακρόαση)

Στόχοι: να διηγούνται/ αφηγούνται, να περιγράφουν, να συμμετέχουν σε συζητήσεις και να χρησιμοποιούν στοιχειώδη επιχειρηματολογία και να βελτιώνουν και να εμπλουτίζουν τον προφορικό τους λόγο.

Μαθησιακή Περιοχή 2: Παιδί και περιβάλλον

Ενότητα: Ανθρωπογενές Περιβάλλον και αλληλεπίδραση

Στόχος: Να αντιληφθούν τη συμβολή των μέσων μεταφοράς και επικοινωνίας στη μετακίνηση και επικοινωνία των ανθρώπων, στη μεταφορά προϊόντων και στην ανταλλαγή ιδεών.

Υλικά που χρησιμοποιήσαμε: -

**Επεξεργασία δραστηριότητας:** Η νηπιαγωγός μαζεύει τα παιδιά στην «παρεούλα» και αρχίζουν να συζητούν και να συγκρίνουν παλαιά και σύγχρονα μέσα μεταφοράς. Με ερωτήσεις όπως: «Ποια παλιά μέσα μεταφοράς γνωρίζετε;», «Ποια από αυτά υπήρχαν στην Ελλάδα;», «Τι χρησιμοποιούσαν τα πρώτα τρένα για να κινηθούν;», τα παιδιά αντιλαμβάνονται και κατακτούν το θέμα επεξεργασίας.

**2η δραστηριότητα**

Μαθησιακή περιοχή 1: Παιδί και γλώσσα

Ενότητα: Προφορική Επικοινωνία (ομιλία και ακρόαση)

Στόχοι: να διηγούνται/ αφηγούνται, να περιγράφουν, να συμμετέχουν σε συζητήσεις και να χρησιμοποιούν στοιχειώδη επιχειρηματολογία και να βελτιώνουν και να εμπλουτίζουν τον προφορικό τους λόγο.

Υλικά που χρησιμοποιήσαμε: -

**Επεξεργασία δραστηριότητας:** Τα παιδιά σε συνεργασία με τη νηπιαγωγό συζητούν και συσχετίζουν παλιά επαγγέλματα που πλέον έχουν εκλείψει, με τα μέσα που χρησιμοποιούσαν. Για παράδειγμα, ο μυλωνάς είχε το βόδι, ο αγρότης το άλογο, ο πραματευτής την άμαξα κ.ο.κ.

**3η δραστηριότητα**

Μαθησιακή Περιοχή 1: Παιδί και γλώσσα

Ενότητα: Γραφή και γραπτή έκφραση

Στόχοι: τα παιδιά πρέπει να υποστηριχθούν στην προσπάθεια τους: να κρατούν ένα μολύβι, ένα στυλό διαρκείας, μια κιμωλία με τρόπο αποτελεσματικό και να μπορούν να τα χρησιμοποιούν παίρνοντας τη σωστή σωματική στάση, να (αντι)γράφουν λέξεις που εξυπηρετούν λειτουργικές ανάγκες και ανταποκρίνονται στα ενδιαφέροντα τους και να ενθαρρύνονται να γράφουν όπως μπορούν

Υλικά που χρησιμοποιήσαμε: φύλλο εργασίας και μαρκαδόροι

**Επεξεργασία δραστηριότητας:** Κάθε παιδί παίρνει ένα φύλλο εργασίας στο οποίο υπάρχουν ζωγραφισμένα παλαιά και σύγχρονα μέσα μεταφοράς και ανάλογα με την ομάδα στην οποία έχει τύχει χρωματίζει είτε τα παλαιά είτε τα σύγχρονα.

**4η δραστηριότητα**

Μαθησιακή Περιοχή 1: Παιδί και γλώσσα

Ενότητα: Γραφή και γραπτή έκφραση

Στόχοι: Να αναγνωρίζουν οικείες λέξεις στο περιβάλλον και μέσα σε κείμενα και να κατανοήσουν γενικά στοιχεία από τη σχέση γραπτού και προφορικού λόγου. Να συνειδητοποιήσουν σταδιακά ότι στα φωνήματα της ομιλούμενης γλώσσας αντιστοιχούν γράμματα.

Υλικά που χρησιμοποιήσαμε: χαρτόνι και μαρκαδόροι

**Επεξεργασία δραστηριότητας:** Η νηπιαγωγός γράφει σε χαρτόνια τις λέξεις: καράβι, τρένο, λεωφορείο, αμάξι, ποδήλατο και αεροπλάνο, και κόβει τις λέξεις ανάμεσα στις συλλαβές. Στη συνέχεια ανακατεύει αυτές τις συλλαβές και κάθε παιδί πρέπει να τις βάλει στη σωστή σειρά ώστε να σχηματιστεί η αρχική λέξη.

**5η δραστηριότητα**

Μαθησιακή Περιοχή 1: Παιδί και γλώσσα

Ενότητα: Προφορική επικοινωνία (ομιλία και ακρόαση)

Στόχοι: να διηγούνται/ αφηγούνται, να περιγράφουν, να συμμετέχουν σε συζητήσεις και να χρησιμοποιούν στοιχειώδη επιχειρηματολογία και να βελτιώνουν και να εμπλουτίζουν τον προφορικό τους λόγο

Μαθησιακή Περιοχή 2: Παιδί και μαθηματικά

Στόχοι: να «ερμηνεύουν» γενικά στοιχεία του κόσμου που τα περιβάλλει μέσα από διαδικασίες παρατήρησης και περιγραφής, σύγκρισης, ταξινόμησης, αντιστοίχισης, σειροθέτησης και συμβολικής αναπαράστασης

Υλικά που χρησιμοποιήσαμε: -

**Επεξεργασία δραστηριότητας:** Ξεκινάει μια συζήτηση ανάμεσα στην νηπιαγωγό και τα παιδιά για την ποικιλία των μέσων μεταφοράς και για το πότε είχαμε περισσότερα μέσα. Παλιά ή σήμερα; Μετά από τη συσχέτιση αυτή, μετράμε και καταγράφουμε τα μέσα.

**6η δραστηριότητα**

Μαθησιακή Περιοχή 1: Παιδί δημιουργία και έκφραση

Ενότητα: Εικαστικά

Στόχοι: να παρατηρούν και να προσπαθούν να ερμηνεύσουν το φυσικό και ανθρωπογενές περιβάλλον με πολλούς τρόπους και χρησιμοποιώντας ποικίλα υλικά

Υλικά που χρησιμοποιήσαμε: χαρτί του μέτρου και τέμπερες

**Επεξεργασία δραστηριότητας:** Τα παιδιά χωρίζονται σε δυο ομάδες με κάθε ομάδα να αναλαμβάνει να ζωγραφίσει είτε παλιά, είτε σύγχρονα μέσα. Τα ζωγραφίζουν στο χαρτί του μέτρου, η κάθε ομάδα τα δικά της, και στολίζουν με αυτό την αίθουσα.